CELEX: 32021D1360
Language: lv
Date: 2021-06-30 00:00:00
Title: Komisijas Lēmums (ES) 2021/1360 (2021. gada 30. jūnijs), ar ko Nīderlandei atļauj piemērot dažu Eiropas Parlamenta un Padomes Regulas (ES) 2021/267 2. un 3. pantā norādīto laikposmu pagarinājumu (izziņots ar dokumenta numuru C(2021) 4640) (Autentisks ir tikai teksts angļu valodā)

16.8.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 293/14
               
            
         KOMISIJAS LĒMUMS (ES) 2021/1360
         (2021. gada 30. jūnijs),
         ar ko Nīderlandei atļauj piemērot dažu Eiropas Parlamenta un Padomes Regulas (ES) 2021/267 2. un 3. pantā norādīto laikposmu pagarinājumu
         
            
               (izziņots ar dokumenta numuru C(2021) 4640)
            
         
         (Autentisks ir tikai teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2021/267 (2021. gada 16. februāris), ar ko nosaka īpašus un pagaidu pasākumus saistībā ar Covid-19 krīzes noturību attiecībā uz dažu sertifikātu, apliecību, licenču un atļauju atjaunošanu vai pagarināšanu, dažu periodisku pārbaužu un periodisku mācību atlikšanu dažās transporta tiesību aktu jomās un dažu Regulā (ES) 2020/698 minēto laikposmu pagarināšanu (1), un jo īpaši tās 2. panta 8. punktu un 3. panta 4. punktu,
         tā kā:
         
                     (1)
                  
                  
                     Ar Regulas (ES) 2021/267 2. panta 1. punktu pagarina termiņus, kuros arodprasmes apliecības (“APA”) turētājam jāpabeidz periodiska apmācība un kas citādi būtu beigušies vai citādi beigtos laikā no 2020. gada 1. septembra līdz 2021. gada 30. jūnijam. Ar minētās regulas 2. panta 3. punktu pagarina saskaņotā Savienības koda “95” atbilstošā marķējuma derīguma termiņu.
                  
               
                     (2)
                  
                  
                     Ar Regulas (ES) 2021/267 3. panta 1. punktu tiek pagarināts vadītāja apliecību derīguma termiņš, kas citādi būtu beidzies vai citādi beigtos laikā no 2020. gada 1. septembra līdz 2021. gada 30. jūnijam.
                  
               
                     (3)
                  
                  
                     Nīderlande 2021. gada 25. maija vēstulē iesniedza pamatotu pieprasījumu dot atļauju piemērot dažu Regulas (ES) 2021/267 2. un 3. pantā norādīto laikposmu pagarinājumu. Nīderlande 2021. gada 7. jūnijā sniedza papildu informāciju, ar ko pamato pieprasījumu.
                  
               
                     (4)
                  
                  
                     Ar savu pamatoto pieprasījumu Nīderlande lūdz atļauju piemērot četru mēnešu pagarinājumu laikposmam no 2020. gada 1. septembra līdz 2021. gada 30. jūnijam, kas norādīts Regulas (ES) 2021/267 2. panta 1. punktā šā noteikuma un minētās regulas 2. panta 3. punkta piemērošanas nolūkā, un atļauju piemērot četru mēnešu pagarinājumu minētās regulas 3. panta 1. punktā noteiktajam laikposmam no 2020. gada 1. septembra līdz 2021. gada 30. jūnijam.
                  
               
                     (5)
                  
                  
                     Saskaņā ar Nīderlandes sniegto informāciju periodiskās apmācības pabeigšana un tās apliecību izdošana, kā arī saskaņotā Savienības koda “95” norādīšana Nīderlandē, visticamāk, joprojām nebūs praktiski iespējama līdz 2021. gada 30. jūnijam to pasākumu dēļ, ko tā veikusi, lai novērstu vai ierobežotu Covid-19 izplatību.
                  
               
                     (6)
                  
                  
                     Pēc Nīderlandes teiktā šādu pasākumu dēļ periodiskās apmācības bija jāpārtrauc no 2020. gada 15. decembra līdz 2021. gada 16. martam. Lai gan pagaidām periodiskās apmācības ir atsāktas, visiem joprojām ir pienākums jebkuros apstākļos ievērot 1,5 metru attālumu savā starpā. Privātie uzņēmumi šos pasākumus ir ieviesuši, izmantojot kopēju protokolu.
                  
               
                     (7)
                  
                  
                     Šo pasākumu galvenā ietekme uz periodiskām apmācībām ir tāda, ka apmācāmo skaitam tagad ir jābūt daudz mazākam nekā parasti. Patiešām, būtiska daļa periodisko apmācību ietver obligātu praktisko kursu, kuru tagad var pasniegt tikai mazām grupām. Saskaņā ar Nīderlandes sniegto informāciju šis aspekts būtiski samazina apmācības iespējas šajā dalībvalstī, tāpēc nav iespējams savlaicīgi pabeigt liela skaita kravas automobiļu vadītāju periodiskās apmācības.
                  
               
                     (8)
                  
                  
                     Pēc Nīderlandes teiktā šis kopējais protokols privātiem uzņēmumiem būs jāpiemēro nākamajos mēnešos, kas nozīmē, ka tuvākajā nākotnē saglabāsies būtiski tirgū pieejamo apmācības iespēju ierobežojumi.
                  
               
                     (9)
                  
                  
                     Saskaņā ar Nīderlandes sniegto informāciju lielākajai daļai kravas automobiļu vadītāju šajā dalībvalstī līdz 2021. gada beigām ir jāatjauno arodprasmes apliecības (“APA”). Balstoties uz informāciju, ko sniegusi Nīderlandes iestāde, kas ir atbildīga par apmācību reģistrēšanu (CBR (2)), 2021. gadā 150 000 vadītājiem joprojām jāapmeklē vidēji divi septiņu stundu kursi, kas nozīmē, ka kravas automobiļu vadītājiem līdz gada beigām šajā dalībvalstī kopumā jāiziet vēl 300 000 kursu.
                  
               
                     (10)
                  
                  
                     Turklāt, pamatojoties uz Nīderlandes sniegtajiem datiem, būtiskam skaitam autobusu vadītāju bija nopietnas grūtības pabeigt apmācību pirms 2020. gada 10. septembra sakarā ar pārvietošanās ierobežojumiem, kas šajā dalībvalstī bija noteikti 2020. gada pavasarī. Tā kā šiem autobusu vadītājiem tika piešķirts viņu CPK pagarinājums, pamatojoties uz Eiropas Parlamenta un Padomes Regulu (ES) 2020/698 (3), viņiem tagad ir jāapmeklē vēl apmēram 350 000 kursu ļoti ierobežotā laikposmā.
                  
               
                     (11)
                  
                  
                     Turklāt saskaņā ar Nīderlandes sniegto informāciju vajadzētu būt ļoti grūti pienācīgi atjaunot visas periodiskās apmācības. Nīderlandē joprojām ir liels ar Covid-19 inficēto personu skaits, un lielākā daļa profesionālo vadītāju vēl nav vakcinēti. Pamatojoties uz šīs dalībvalsts sniegto informāciju, tas nozīmē, ka šajā cilvēku grupā vai viņu tuvāko kontaktpersonu vidū joprojām notiek inficēšanās, kas liek viņiem pavadīt laiku slimības atvaļinājumā vai karantīnā. Tas nozīmē ne tikai to, ka kolēģiem viņi ir jāaizvieto, bet arī to, ka viņiem ir mazāk laika periodisko apmācību apmeklēšanai. Iepriekšējā pieredze liecina arī par to, ka pieejamajiem pedagogiem ir jāatceļ daudzas apmācības dienas, un tas notiek ne tikai tāpēc, ka vadītāji negaidīti atceļ apmeklējumu, bet arī tāpēc, ka pašu pedagogu vidū joprojām notiek inficēšanās un karantīnas piemērošana.
                  
               
                     (12)
                  
                  
                     Pēc Nīderlandes teiktā šī dalībvalsts strādā pie tādas shēmas ieviešanas, kas ļautu uzņēmumā periodiski veikt apmācības APA iegūšanai, nodrošinot autovadītājiem apmācības parastajos “darba burbuļos”. Tomēr ir paredzams, ka šādu pedagogu nepieciešamā sertifikācija sāksies tikai no 1. jūlija. Paredzams, ka pēc tam daudzi pedagogi un vadītāji dosies vasaras brīvdienās, jo tās parasti ir saistītas ar attiecīgās dalībvalsts skolēnu brīvlaiku.
                  
               
                     (13)
                  
                  
                     Saskaņā ar Nīderlandes sniegto informāciju vadītāju apliecību atjaunošana, visticamāk, joprojām nebūs izpildāma pēc 2021. gada 30. jūnija to pasākumu dēļ, ko tā veikusi, lai novērstu vai ierobežotu Covid-19 izplatību.
                  
               
                     (14)
                  
                  
                     Pamatojoties uz Nīderlandes sniegto informāciju, šajā dalībvalstī APA tiek izsniegtas saistīti ar vadītāja apliecību. Tāpēc vairumam kravas automobiļu vadītāju, kuru APA derīguma termiņš beigtos 2021. gada 10. septembrī, vadītāja apliecības derīguma termiņš beigtos tajā pašā dienā.
                  
               
                     (15)
                  
                  
                     Pēc Nīderlandes teiktā pagarināts laikposms, kurā citādi beigtos vadītāja apliecības derīguma termiņš, ir īpaši vajadzīgs tām personām, kurām apliecību atjaunošanai ir nepieciešama medicīnas speciālista izziņa. Pamatojoties uz šīs dalībvalsts sniegtajiem datiem, pašlaik ir 61 687 lietas, kurās Nīderlandes Nacionālā eksaminācijas iestāde joprojām gaida ārstu vai speciālistu medicīniskos ziņojumus. Tas saistīts ar to, ka būtisks skaits autovadītāju joprojām nevar savlaicīgi pieteikties pie ārsta, jo Covid-19 ir radījis spiedienu uz veselības sistēmu.
                  
               
                     (16)
                  
                  
                     Saskaņā ar Nīderlandes sniegto informāciju pozitīvo testu rezultātu un jaunu hospitalizācijas gadījumu skaits šajā dalībvalstī ir samazinājies, un vakcinācijas ātrums joprojām atbilst Eiropas vidējam rādītājam. Tomēr vispārējais Covid-19 stāvoklis Nīderlandē joprojām tiek uzskatīts par satraucošu, jo pašlaik 23 no 25 Nīderlandes reģioniem ir novērtēti ar “smagu” jeb augstāko riska līmeni. Abi pārējie reģioni ir novērtēti vienu līmeni zemāk, proti, ar “nopietnu” līmeni. Tāpēc spiediens uz veselības aprūpes sistēmu joprojām ir ļoti augsts. Līdz ar to pasākumi, kas veikti, lai novērstu vai ierobežotu Covid-19 izplatību, visticamāk, paliks spēkā vairākus mēnešus.
                  
               
                     (17)
                  
                  
                     Saskaņā ar Nīderlandes aplēsēm ir vajadzīgs četru mēnešu pieprasītais pagarinājums, lai profesionālie vadītāji varētu nokārtot kvalifikācijas celšanas kursus noteiktajos termiņos un būtu iespējams novērst kavēšanos, lai neradītu lielus traucējumus pārvadājumu nozarē.
                  
               
                     (18)
                  
                  
                     Saskaņā ar Nīderlandes sniegto informāciju lielākajai daļai attiecīgo vadītāju ir jāpabeidz tikai jau uzsāktie apmācības kursi. Tāpēc pieprasītajiem pagarinājumiem nevajadzētu radīt nesamērīgus riskus transporta drošuma un drošības ziņā.
                  
               
                     (19)
                  
                  
                     Līdz ar to Nīderlandei būtu jāatļauj piemērot četru mēnešu pagarinājumu Regulas (ES) 2021/267 2. panta 1. punktā norādītajiem laikposmiem no 2020. gada 1. septembra līdz 2021. gada 30. jūnijam minētā noteikuma, kā arī attiecīgās regulas 2. panta 3. punkta un 3. panta 1. punkta piemērošanas nolūkā.
                  
               
                     (20)
                  
                  
                     Nīderlande ir piekritusi, ka šo lēmumu pieņem un paziņo angļu valodā,
                  
               IR PIEŅĒMUSI ŠO LĒMUMU.
         
            1. pants
            Nīderlandei tiek atļauts Regulas (ES) 2021/267 2. panta 1. un 3. punktā un 3. panta 1. punktā norādītajiem laikposmiem piemērot šādus pagarinājumus:
            
                        a)
                     
                     
                        četru mēnešu pagarinājumu laikposmam no 2020. gada 1. septembra līdz 2021. gada 30. jūnijam, kas norādīts Regulas (ES) 2021/267 2. panta 1. punktā minētās regulas 2. panta 1. un 3. punkta piemērošanas nolūkā; kā arī
                     
                  
                        b)
                     
                     
                        četru mēnešu pagarinājumu minētās regulas 3. panta 1. punktā norādītajam laikposmam no 2020. gada 1. septembra līdz 2021. gada 30. jūnijam.
                     
                  
         
            2. pants
            Šis lēmums ir adresēts Nīderlandes Karalistei.
         
         
            Briselē, 2021. gada 30. jūnijā
            
               
                  Komisijas vārdā –
               
               
                  Komisijas locekle
               
               Adina-Ioana VĂLEAN
            
         
         
            (1)  OV L 60, 22.2.2021., 1. lpp.
         
         
            (2)  Centraal Bureau Rijvaardigheidsbewijzen.
         
            (3)  Eiropas Parlamenta un Padomes Regula (ES) 2020/698 (2020. gada 25. maijs), ar ko nosaka īpašus un pagaidu pasākumus saistībā ar Covid-19 uzliesmojumu attiecībā uz dažu sertifikātu, apliecību, licenču un atļauju atjaunošanu vai pagarināšanu un dažu periodisku pārbaužu un periodisku mācību atlikšanu dažās transporta tiesību aktu jomās (OV L 165, 27.5.2020., 10. lpp.).